Hoseth presentert: - Jeg er her for å vinne

Magne Hoseth har signert en ettårsavtale med Viking.

Publisert: Publisert: 18. desember 2014

Magne Hoseth setter navnetrekket sitt på kontrakten med Viking. Til høyre sitter Viking-direktør Arne Larsen Økland. Foto: Kristian Jacobsen

Denne artikkelen er over fem år gammel

STAVANGER (Aftenbladet): — Jeg håper jeg kan være med å bidra til at Viking kan vinne noe. Det er en fin klubb i en stor by med et uforløst potensiale, sa Magne Hoseth da han ble presentert som Viking-spiller torsdag ettermiddag.Sammen med Viking-direktør Arne Larsen Økland satte han navnetrekket sitt på en ettårsavtale med de mørkeblå. Han gjennomførte den medisinske testen torsdag formiddag, etter at han landet på Stavanger lufthavn, Sola på morgenen.

— Det har gått veldig fort den siste tiden, og jeg er glad for at denne avtalen nå er i orden. Jeg hadde aldri blitt Viking-spiller om det ikke hadde vært for mitt forhold til Kjell Jonevret, sier Hoseth.

Fornøyd Økland

Ettårsavtalen er etter eget ønske.

— Jeg håper jeg kan overbevise, slik at en forlengelse kan være aktuelt også etter neste sesong, sier 34-åringen.

Larsen Økland er meget godt fornøyd med signeringen av den rutinerte midtbanespilleren.

— Dette er en god signering for Viking. Vi trenger rutine i troppen, og Magne har bevist i både Molde og Stabæk at han er mer enn god nok, sier Økland.

Håper flere følger etter

Viking-trener Jonevret ser for seg at Hoseth både kan være hengende spiss, indreløper og sentral midtbane.

— Magne har vel spilt i de fleste posisjoner med unntak av backrekken. Da jeg var i Molde brukte jeg ham også som spiss, selv om det ikke er i den rollen han er hentet til Viking, sier Jonevret til Aftenbladet.

Han håper også at Hoseths signatur kan få andre til å velge Viking.

— Jeg vet at det er dialog mellom Viking og Emil Berggren i Hobro, men tror ikke det er kommet så langt at han har avtalt et stavanger-besøk ennå. Men Hoseth har også i navn i Danmark, og forhåpentlig virker dette positivt, sier Jonevret.

Se hele pressekonferansen her: